סמי שמעון מתהפך בקברו באתר ONE, רוני בר-און מתהפך ב"דה-מרקר", ynet הופך את מנוע החיפוש של מיקרוסופט, ועוד מהפכות ומהפכים מהפח אל הפחת
פורום "עומדים בשער" מגלה שבדיווח של One על באי מסיבת בר-המצווה של בנו של רוני מאנה הוזכר גם איש העסקים סמי שמעון, אלא ששמעון נפטר בסוף השבוע שלפני האירוע.  וגוגל-ניוז הצמיד להספדים על שמעון תמונה של מנהיג חיזבאללה דווקא.  אדם והיפוכו "דה-מרקר" (27.5.09) ריאיין את ח"כ רוני בר-און. בהפניה השתמש בתמונה של בר-און כשפניו פונים לימין, ובשער המוסף "דה-מרקר ויק" באותה תמונה בדיוק, רק ששם פניו פונים לשמאל.  היפוך-ראי של תמונות כדי שיתאימו לעיצוב הוא נוהג פסול. המחשה לדרך שבה היפוך תמונות מעוות את המציאות נתן המקומון "ידיעות השרון", שפירסם כתבה על חייל שהותקף והתעוור בעינו. בתמונת השער זו עינו השמאלית, ובתמונה בכתבה - הימנית.  טיפול מונע עיתונות המחשבים לא תמיד אוהדת את מיקרוסופט, אבל ynet, לקרוא למנוע החיפוש החדש בינג "מונע החיפוש החדש" זה מתחת לחגורה.  מספרים ynet מדווח על הורדת תעריף שיחות בבזק מ-6.3 ל-6.31 אגורות לדקה.  אתר "הארץ" עוד מתלבט באשר למספר חולי שפעת החזירים.  כבוד למגדר אתר "הארץ" מתלבט: שרת הפנים הבריטית גקי סמית - גבר או אשה?  השם יעזור כלי תקשורת רבים (ובהם "העין השביעית") מכנים בטעות את איש הטלוויזיה האמריקאי סטיבן קולבר בשם "קולברט". וואלה (3.6.09) צולח את משוכת השם, אבל טועה בשם תוכניתו, שאותה הוא מכנה "The Colbert Shoe". כנראה התכוונתם ל"The Colbert Show". טעיתם שוב. התוכנית נקראת The Colbert Report.  וב"מעריב" טעו, התנצלו - והצליחו לטעות בהתנצלות: שמו של הספר של עמליה ארגמן-ברנע הוא "עם סגירת הגיליון", ולא "עם סגירת החלון".  וב"העין השביעית" כינו את אחיו של דודו טופז, מיקי גולדנברג, בשם "מיקי טופז". לא הכל, כנראה, נשאר במשפחה.  באירופה או בספרד? "24 דקות" מדווח שקבוצת הכדורגל אוסאסונה וקבוצת הכדורגל אוסאסונה לא ירדו ליגה.  ?ףוסה היהי המ "כמה זמן מבזבזים עובדי מעריב על מערכת התוכן המיושנת קויוטי?", שואל עיתונאי "מעריב" דרור גלוברמן. ובכן, לא מספיק: באג ותיק בהעברת כתבות מהקויוטי של "מעריב" לאתר nrg הופך פסקאות שלמות מהסוף להתחלה.  תקלדות בעיוץ בצרגום ב"עכבר העיר אונליין":  בעיות בזיכרות באתר "טלספורט":  זורקים אותם לכלבים "גלובס" (2-3.6.2009): "הסקר צופה נטישה של כ-8% מלקוחות הכלבים והלוויין".  שלל צואים טכניקולור "עכבר העיר אונליין" (1.6.09): מה ההבדל בין "צואה של כלב או חתול" לבין "צואה של חיות אוכלות בשר כגון חתול או כלב"?  מכונת הזמן תעשיות בע"מ וואלה: "ד"ר גורג טיילר, גניקולוג ותיק המתמחה בהפלות בשלב מאוחר של ההריון, נורה היום (חמישי) למוות". הכתבה פורסמה ביום ראשון (31.5.09). ילדים שטרם נולדו, מי יוכל לספר לי מתי נרצח הגינקולוג?  ומה בטלוויזיה? נראה כאילו חדשות 2 נועצו במומחה לקבלה שהציע להם להוסיף את האות ה"א במקומות אקראיים.  וב"הארץ", ובעקבותיו ב"עכבר העיר אונליין", העבירו את דיירי "הבלוק" מערוץ 10 לערוץ 2.   תודה לקוראים הערנים אבי לבקוביץ, אדר שלו, אור פרנס, איה רוזן, איילת עם, אסף שוחמי, יובל דרור, יוני בראל, ייגר מאיסטר, יניב אלון, מתניה מוזס, נדבי נוקד, נילי אורן, נעה ידלין, עופר ב., עידו קנר, רועי זהור, orhalevy ו-Rani. נתקלתם בטעויות בתקשורת? שלחו לינק וצילומסך (כך עושים זאת) לכתובת tikunim@kenans.net, וציינו אם ברצונכם לקבל קרדיט.